Boer op KZN-plaas vermoorArgieffoto: Lorraine Claasen Lt.kol. Thulani Zwane, woordvoerder van die polisie, het bevestig die polisie ondersoek ŉ saak van moord nadat die boer se liggaam Vrydagoggend deur werkers gevind is. Volgens Zwane is die boer vermoedelik gisteraand al vermoor. Zwane kon nie onmiddellik bevestig hoe die boer dood is nie. Dit is in dié stadium nie duidelik hoeveel aanvallers betrokke was en wat tydens die voorval gesteel is nie. Ian Cameron, AfriForum se veiligheidshoof, het gesê die voorval het op die plaas Arniside plaasgevind en dat die boer se lyk omstreeks 07:00 gevind is. Cameron het gesê die moordenaar/s het met die boer se voertuig gevlug. Besonderhede oor die voertuig was nie onmiddellik bekend nie. Dit is in dié stadium nog nie duidelik of die boer alleen gewoon het nie. Volgens Cameron is die boer vermoedelik met ŉ stomp voorwerp doodgeslaan.